## Odluka Ustavnog suda Republike Hrvatske broj: U-IIIVs-4822/2007 od 12. ožujka 2009.

### NN 42/2009 (6.4.2009.), Odluka Ustavnog suda Republike Hrvatske broj: U-IIIVs-4822/2007 od 12. ožujka 2009.

42 06.04.2009 Odluka Ustavnog suda Republike Hrvatske broj: U-IIIVs-4822/2007 od 12. ožujka 2009.

USTAVNI SUD REPUBLIKE HRVATSKE

971

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Snježana Bagić, Mario Jelušić, Ivan Matija, Željko Potočnjak i Duška Šarin, članovi Vijeća, odlučujući o ustavnoj tužbi koju je podnio I. D. iz R., na sjednici održanoj 12. ožujka 2009. godine, jednoglasno je donio

ODLUKU

I. Ustavna tužba se usvaja.

II. Ukida se točka I. izreke rješenja Vrhovnog suda Republike Hrvatske broj: Gzp-413/07 od 15. studenoga 2007., te se predmet u tom dijelu vraća Vrhovnom sudu Republike Hrvatske na ponovni postupak.

III. Vrhovni sud Republike Hrvatske dužan je donijeti novo rješenje u najkraćem mogućem roku, ali ne duljem od trideset (30) dana, računajući od prvog idućeg dana nakon objave ove odluke u »Narodnim novinama«.

IV. Ova odluka objavit će se u »Narodnim novinama«.

Obrazloženje

1. Podnositelj (trećepredlagatelj u zemljišnoknjižnom postupku) podnio je ustavnu tužbu protiv točke I. izreke rješenja Vrhovnog suda Republike Hrvatske broj: Gzp-413/07 od 15. studenoga 2007. radi zaštite prava na suđenje u razumnom roku.

Navedenom odlukom odbijen je kao neosnovan podnositeljev zahtjev za zaštitom prava na suđenje u razumnom roku zbog dugotrajnosti postupka, koji se vodi pred Županijskim sudom u Rijeci pod brojem Gž-3991/07 i Općinskim sudom u Rabu pod brojem Z-1184/03.

U ustavnoj tužbi podnositelj u bitnome navodi da Vrhovni sud Republike Hrvatske pogrešno zaključuje da u konkretnom slučaju razumni rok nije protekao. Smatra da se u razumni rok uračunava i trajanje ustavnosudskog postupka.

Podnositelj smatra da mu je povrijeđeno ustavno pravo na suđenje u razumnom roku, zajamčeno člankom 29. stavkom 1. Ustava Republike Hrvatske (»Narodne novine« broj 41/01. – pročišćeni tekst), te predlaže Ustavnom sudu da donese odluku na temelju odredaba članka 63. Ustavnog zakona, odnosno usvoji ustavnu tužbu i odredi primjerenu naknadu zbog povrede navedenog ustavnog prava.

2. ČINJENICE VAŽNE ZA USTAVNOSUDSKI POSTUPAK

Ustavni sud je u postupku pokrenutom ustavnom tužbom na temelju navoda ustavne tužbe, uvida u spis Vrhovnog suda Repub-like Hrvatske broj: Gzp-413/07 i spis Općinskog suda u Rabu broj Z-1184/03, utvrdio pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava.

2.1. ZEMLJIŠNOKNJIŽNI POSTUPAK

Podnositelj je zajedno s druga dva predlagatelja, T. B. i I. J., podnio 8. lipnja 2004. Općinskom sudu u Rabu prijedlog za uspostavu i ustup prvenstvenog reda.

Točkama I. i II. izreke rješenja broj: Z-1184/03 od 13. travnja 2007. prvostupanjski sud je dopustio teretni otpis k.č.br. 1743/79 k.o. Kampor u novi z.k. uložak u korist T. B. i I. J., te prijenos određenih upisa zajedno s prijenosom navedene čestice. Zadnjom točkom izreke prvostupanjskog rješenja odbijena je djelomična provedba rješenja istog suda broj: Ovr-365/99, te je odbijen i prijedlog svih predlagatelja od 7. lipnja 2004.

Protiv navedenog rješenja žalbe su u lipnju 2007. podnijeli I. d.d. iz R. i podnositelj.

2.2. POSTUPAK ZA ZAŠTITU PRAVA NA SUĐENJE U RAZUMNOM ROKU (VOĐEN PRED VRHOVNIM SUDOM REPUBLIKE HRVATSKE)

Podnositelj je 23. lipnja 2007. godine, na temelju odredbe članka 27. stavka 1. Zakona o sudovima, podnio Vrhovnom sudu Republike Hrvatske zahtjev za zaštitu prava na suđenje u razumnom roku u predmetu Općinskog suda u Rabu broj: Z-1184/03 (ranije: Ovr-365/99).

Vrhovni sud je točkom I. izreke rješenja broj: Gzp-413/07 od 15. studenog 2007., donijetim na temelju odredbi članka 27. stavka 1. i članka 28. stavka 1. Zakona o sudovima, odbio navedeni zahtjev podnositelja. Vrhovni sud Republike Hrvatske zauzeo je stajalište da se duljina spornog postupka, za koji je utvrdio da se u pravno relevantnom razdoblju od podnošenja prijedloga 8. lipnja 2004. do donošenja odluke o zahtjevu podnositelja vodio u trajanju od tri (3) godine, pet (5) mjeseci i sedam (7) dana, u danom trenutku ne može smatrati prekoračenjem razumnog roka, usprkos utvrđenjima da je postupak i dalje u tijeku.

3. PRAVO VAŽNO ZA USTAVNOSUDSKI POSTUPAK

Mjerodavno pravo sadržano je u članku 29. stavku 1. Ustava.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. U ovom slučaju Ustavni sud treba ispitati je li način na koji je Vrhovni sud Republike Hrvatske tumačio i primijenio mjerodavne odredbe Zakona o sudovima u skladu s Ustavom zajamčenim pravom na suđenje u razumnom roku na način kako ga tumači Ustavni sud.

4.2. Ustavni sud prvo primjećuje da je u konkretnom slučaju Vrhovni sud Republike Hrvatske, pri utvrđivanju pravno relevantnog razdoblja pravilno uzeo u obzir trajanje spornog zemljišnoknjižnog postupka od podnošenja prijedloga za uspostavu i ustup prvenstvenog reda do donošenja rješenja o zahtjevu za zaštitu prava na suđenje u razumnom roku (vidi točku 2.2. obrazloženja ove odluke).

Ustavni sud, nadalje, primjećuje da je Vrhovni sud Republike Hrvatske svoje stajalište da u spornom postupku podnositelju nije povrijeđeno pravo zajamčeno odredbom članka 4. stavka 1. Zakona o sudovima utemeljio prvenstveno na činjenici da se postupak u slučaju podnositelja vodio tri godine, pet mjeseci i sedam dana, te da je postupak i dalje u tijeku pred žalbenim sudom.

Međutim, Ustavni sud ponavlja da se razumnost duljine trajanja postupka mora ocijeniti u svjetlu okolnosti svakog pojedinog predmeta i to primjenom svih sljedećih kriterija: složenosti predmeta, ponašanja podnositelja i nadležnih sudova, te važnosti za podnositelja onoga o čemu se u postupku odlučuje. Pri utvrđivanju postojanja eventualne povrede prava na suđenje u razumnom roku potrebno je ocijeniti svaki kriterij posebno te zatim sve zajedno.

Imajući u vidu činjenicu da se radi o zemljišnoknjižnom postupku, koji je hitan i od posebnog značaja za podnositelja, Ustavni sud ne može prihvatiti stajalište Vrhovnog suda Republike Hrvatske izraženo u osporenom rješenju da se duljina trajanja zemljišnoknjižnog postupka od tri (3) godine, pet (5) mjeseci i sedam (7) dana, ne može smatrati prekoračenjem razumnog roka i povredom prava na suđenje u razumnom roku zajamčenog člankom 29. stavkom 1. Ustava.

Slijedom navedenog, Ustavni sud ocjenjuje da je osporenim rješenjem Vrhovnog suda Republike Hrvatske podnositelju povrijeđeno ustavno pravo zajamčeno odredbom članka 29. stavka 1. Ustava.

5. Slijedom navedenog, na temelju odredaba članaka 73. i 76. stavaka 1. i 2. Ustavnog zakona donesena je odluka kao u točkama I. i II. izreke, a na temelju odredaba članka 31. stavaka 4. i 5. Ustavnog zakona donesena je odluka kao u točki III. izreke.

6. Objava odluke (točka IV. izreke) temelji se na odredbama članka 29. Ustavnog zakona.

7. Predsjednik Vrhovnog suda Republike Hrvatske dužan je dostaviti Ustavnom sudu pisanu obavijest o datumima donošenja i otpreme rješenja u roku od osam (8) dana od dana njegove otpreme, a najkasnije osam (8) dana od isteka roka određenog u točki III. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIVs-4822/2007

Zagreb, 12. ožujka 2009.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 42/2009-971